Медбура лызьӧн котралысьяс костын мирса ордйысьӧмъяс пуктасны тӧдчана пай Коми Республикаын спорт, туризм да имидж сӧвмӧдӧмӧн.

Та йылысь юӧртіс Коми Республикаса Юралысь Вячеслав Гайзер республикаса делегатъяскӧд аддзысьлігӧн, кодъяс дорйисны Обервизентальын (Германия) Сыктывкарсянь шыӧдчӧм сы йылысь, медым миянын нуӧдны Мастеръяс костын мирса чемпионат – 2015.

Вячеслав Гайзер аддзысьліс Сыктывкарса администрацияӧн юрнуӧдыськӧд, лызьӧн котралӧм кузя республикалӧн федерацияса президент Иван Поздеевкӧд, коді юӧртіс Обервизентальын мунӧм мирса ордйысьӧмъяс йылысь.

«Тайӧ ветлӧмыс миянлы зэв колана абу сӧмын сыын, мый 2015 воын Сыктывкар вермас лоны ордйысьӧмъяс нуӧданінӧн, медводз миянлы колӧ вӧлі видзӧдлыны, кыдзи котыртны татшӧм ыджыд мероприятиесӧ: делегатъясӧс иналӧмсӧ, транспорт схемасӧ, культура боксянь уджтассӧ», - висьталіс И. Поздеев.

Коми Республикаса спорт да мортӧс ёнмӧдан агентствоӧн юрнуӧдысьлысь уджмогъяссӧ олӧмӧ пӧртысь Валерий Будовскийлӧн юӧртӧм серти организаторъяс вылӧ донъялісны Раиса Сметанина нима стадионын лыжнӧй трассаяссӧ.

«Миян трассаяс лӧсялӧны войтыркостса тшупӧдын ордйысьӧмъяс нуӧдан стандартъяслы. Мирса ордйысьӧмъясын ёнджыкасӧ вермасьӧны спорт радейтысьяс, кӧні шӧр арлыднас лыддьыссьӧ 50-60 арӧс, видзӧдлыны кӧ тавося старт вылӧ - петаліс 96 арӧса участник. Та могысь организаторъяс вӧзйисны кокньӧдны некымын трасса, ме чайта, мый таын сьӧкыдлуныс оз ло,» - пасйис В. Будовский.

Республикаса Юралысь пӧся аттьӧаліс олимпийскӧй чемпион Василий Рочев-старшӧйӧс делегатъяслӧн уджын участвуйтӧмын. Сэк жӧ В. Рочев вӧзйис В. Гайзерлы видзӧдлыны стадионын уна функцияа шӧрин стрӧитӧм йылысь.

«Миян стадион лӧсялӧ ставмирса стандартъяслы. Миян эмӧсь бур трассаяс, инфраструктура, техническӧй оборудование. Сӧмын оз тырмы ыджыд павильон, кӧні позяс водзӧ вылӧ паськӧдны сотӧд спорт зал, шойччанін, пӧрччысянін. Татшӧм ыджыд да уна фукцияа шӧрин кыпӧдӧмыс отсалас повзьытӧг корны уна спортсменъясӧс, кутны кӧ тӧд вылын, мый миян лыддьӧм серти Сыктывкарӧ вермасны воны сюрсӧн джынйысь унджык участник,» - шуис Василий Рочев.

Республикаса Юралысь аттьӧаліс делегатъясӧс Сыктывкар колана ногӧн петкӧдлӧмысь да тшӧктіс Коми Республикаса Юралысьӧс вежысь Виталий Стахановлы тӧлысь чӧжӧн котыртны уджалан группа да урчитны Мирса мастеръяс Кубок - 2015 нуӧдӧм кузя мероприятиеяслысь план.

«Ме ог майшась, мый Сыктывкарӧс арнас аккредитуйтасны Лызьӧн котралӧм кузя войтыркостса ассоциацияӧн спорт радейтысьяс костын ордйысьӧмъяс нуӧдӧм вылӧ. Ковмас вӧчны унатор, та вӧсна дасьтысьны колӧ талунсянь нин. Тайӧ ордйысьӧмыс петкӧдлӧ республикалысь оз сӧмын имиджсӧ. Лызьӧн котралӧм – тайӧ спортын тӧдчана туйвизь, ми ыджыд пай пуктам сійӧс сӧвмӧдӧмӧ, стрӧитам инфраструктура, дасьтам спортсменъясӧс. Ми дасьӧсь нуӧдны татшӧмсяма ыджыд мероприятиеяссӧ. Татшӧм ордйысьӧмъясыс отсаласны сӧвмыны и туризмлы да и экономикалы ставнас», - пасйис республикаса Юралысь.

Н. Воробьева - 2529 пас.